শালবনিতে প্রতিবন্ধী যুবকের থেঁতলানো দেহ, অবৈধ সম্পর্কের জেরে খুন?

মেদিনীপুর: পশ্চিম মেদিনীপুরের শালবনি (Salboni Incident) থানার অন্তর্গত শীর্ষা এলাকায় চাষের জমিতে প্রতিবন্ধী (Handicap Boy) এক যুবকের মাথা থেঁতলানো দেহ উদ্ধার করল পুলিস। রবিবার রাত থেকে নিখোঁজ ছিলেন ওই যুবক। অবৈধ সম্পর্কের কারণে খুন করা হয়েছে বলে অনুমান আত্মীয় ও প্রতিবেশীদের। ঘটনার তদন্ত শুরু করেছে শালবনি থানার পুলিস।

মৃতের নাম সনাতন হেমরম (২৮)। আংশিক দৃষ্টিশক্তিহীন ওই যুবকের দেহ সোমবার বেলা দশটা নাগাদ মাঠে পড়ে থাকতে দেখতে পান গ্রামবাসীরা। তাঁকে চিনতে পেরে খবর দেওয়া হয় পুলিসকে। সনাতন আগেও আক্রান্ত হয়েছিলেন বলে স্থানীয়দের দাবি। যুবকের আত্মীয় সূর্য হেমরম বলেন, আগের রাত থেকে নিখোঁজ ছিল সে। সকালবেলা পাড়া-প্রতিবেশী মারফত জানতে পারি, মাথা থেঁতলানো অবস্থায় সনাতনের দেহ পাওয়া গিয়েছে। এলাকাতে অবৈধ সম্পর্কের জেরে এর আগেও ওর ওপর আক্রমণ হয়েছিল। প্রতিবেশী এক মহিলার সঙ্গে ওর সম্পর্ক ছিল বলে এলাকায় গুঞ্জন রয়েছে। আমাদের অনুমান, সেই কারণেই এ ঘটনা ঘটে থাকতে পারে।

আরও পড়ুন – বোলপুরে বিজেপি কর্মী খুনে তৃণমূল বুথ সভাপতির আত্মসমর্পণ

পুলিস দেহটি উদ্ধার করে সোমবার দুপুরে মেদিনীপুর মেডিকেল কলেজ হাসপাতালে ময়না তদন্তের জন্য পাঠায়। এই ঘটনার পর শালবনি থানার পুলিস গ্রামে গিয়ে তদন্ত শুরু করেছে। পরিবারের লোকেরা জানান, গ্রামের পাশে একটি বাড়িতে রাতে ঘুমাতে যেতেন তিনি। কিন্তু, ওই রাতে সেখানে যাননি সনাতন। প্রতিবেশী দীপক রানার দাবি, এর আগেও অবৈধ সম্পর্কের জেরে মহিলার বাড়ির লোকজন ওর উপর আক্রমণ করেছিল। তারপরে বিষয়টি এলাকায় সালিশির মাধ্যমে মিটেও গিয়েছিল। এরপর আজকে এই ঘটনা ঘটে গেল। আমাদের মনে হয়, একই কারণে এই ঘটনা ঘটে থাকতে পারে।